Għadu kif tħabbar illi f'Novembru li ġej ser isir iċ-ċensiment tal-popolazzjoni Maltija. Soltu, fl-istess żmien, il-Knisja f'Malta tagħmel ukoll ċensiment tal-quddies ta'Ħadd. L-aħħar li sar kien f'Novembru 2005. Minnu rriżulta illi sa dakinhar, 52% tal-poplu Malti u Għawdex kien għadu jiċċelebra l-Ewkaristija fi tmiem il-ġimgħa, fatt li meta tqabbel ma' l-esperjenza li qed ikollha l-Knisja fl-Ewropa, kien meqjus bħala wieħed pożittiv. Mill-banda l-oħra l-isqfijiet xorta wrew it-tħassib tagħhom li matul l-għaxar snin li kienu għaddew miċ-ċensiment ta' qabel, l-attendenza għall-quddies kienet naqset bi 11%. Iċ-ċensiment tal-quddies huwa aktar minn sempliċi u mir-riżultat tiegħu l-Knisja tista' tfassal aħjar il-ħidma pastorali tagħha. Iżda fiċ-ċirkustanzi f'pajjiżna llum, l-aktar wara r-referendum dwar id-divorzju, għandu mnejn ikun hemm min iqajjem ċerti domandi. Fit-tfassil ta' pjan pastorali, liema riżultat jista' jitkellem aktar ċar minn dak ta' l-aħħar referendum? Jew forsi huwa propju fid-dawl ta' dak ir-riżultat li l-figuri li joħorġu miċ-ċensiment tal-quddies jistgħu jkunu nterpretati aħjar? Iżda anke f'cirkustanzi oħra, ċensiment tal-quddies tal-Ħadd jista' jitqies bħala termometru tajjeb li jkejjel is-saħħa reliġjuża u spiritwali ta' poplu? Liema strateġija pastorali tista' titfassal mill-Knisja f'Malta, li ma tkunx possibli jekk iċ-ċensiment nibqgħu ma nagħmluhx? Min-numri u mill-persentaġgi li joħorġu b'riżultat taċ-ċensiment, nistgħu nisiltu r-raġunijiet għaliex in-nies jattendu jew ma jattendux? Nistgħu noħorġu konklużjonijiet dwar il-kwalità tas-sehem li qed jieħdu fl-Ewkaristija dawk li għadhom jattendu? Ċert li minbarra dawn il-kunsiderazzjonijiet, hemm bosta oħrajn, uħud favur li jsir ċensiment u oħrajn kontra. Izda inti x'taħseb? Taqbel li għandu jerġa jsir iċ-ċensiment tal-quddies, jew le? U għaliex? Ħallilna kumment. Napprezzawh.
Iċ-Ċensiment tal-Quddies, hemm bżonnu?